R E L A C I O N

PËR

 PROJEKTLIGJIN “PËR KUJDESIN SHËNDETËSOR TË VEÇANTË TË PUNONJËSVE TË STRUKTURAVE SPECIALE OPERACIONALE TË POLICISË SË SHTETIT”
Projektligji “Për kujdesin shëndetësor të veçantë të punonjësve të strukturave speciale operacionale të Policisë së Shtetit”, që paraqitet për shqyrtim e miratim, mbështetet në nenet 78 dhe 83, pika 1, të Kushtetutës, dhe ka si qëllim trajtimin e veçantë të punonjësve të strukturave speciale operacionale të Policisë së Shtetit, në mënyrë që këta punonjës të përfitojnë një kujdes shëndetësor të veçantë, me qëllim diagnostikimin dhe trajtimin e sëmundjeve, në funksion të përmbushjes së detyrës së tyre. 

Strukturat speciale operacionale të Policisë së Shtetit kanë për mision kryerjen e operacioneve të sigurisë së veçantë dhe zgjidhjen e situatave, të cilat nuk mund të përballohen nga shërbimet e tjera të policisë, ekzekutimi i të cilave kërkon personel të përgatitur e të pajisur në mënyrë të posaçme, si dhe dhënien e ndihmës në rastet e emergjencave civile e të aksidenteve për mbrojtjen e jetës dhe pronës. Në këto struktura përfshihen komisariati “RENEA”, Komisariati i Ndërhyrjes së Shpejtë, si dhe forca të tjera të Policisë së Shtetit që kanë një natyrë të ngjashme pune me to.

Komisariati “RENEA” ka një specifikë të veçantë, e cila konsiston në:
-  çlirimin dhe shpëtimin e pengjeve;
-  kapjen e personave të armatosur me rrezikshmëri të lartë shoqërore;
-  mbështetjen e strukturave që sigurojnë personalitetet e larta të vendit dhe të huaja, në rastet kur ka të dhëna për akte terroriste ndaj tyre;
- kapjen dhe neutralizimin e grupeve të armatosura me rrezikshmëri të lartë shoqërore, dhënien e ndihmës në rastet e emergjencave civile e të aksidenteve për shpëtimin e jetës së njerëzve etj.

Komisariati i Ndërhyrjes së Shpejtë (FNSH) kryen këto detyra:
· Rivendosjen e rendit e të sigurisë publike kur forcat e policisë vendore nuk janë në gjendje ta bëjnë këtë.

· Sigurimin e rendit gjatë veprimtarive masive kur ka të dhëna se mund të shoqërohen me prishje të rendit.
· Patrullimin në akset kryesore rrugore kombëtare për rritjen e sigurisë së lëvizjes në rastet kur ka lëvizje masive të automjeteve e të udhëtarëve dhe kur ka të dhëna për veprimtari të mundshme (të pritshme) kriminale.

· Mbështetjen e eskortave që transportojnë të paraburgosur dhe të burgosur me rrezikshmëri të lartë shoqërore.

· Kapjen e personave të shpallur në kërkim ose të autorëve të krimeve të rënda, kryesisht në zona rurale, kur policia vendore nuk është në gjendje ta kryejë vetë këtë.

· Rivendosjen e gjendjes normale në burgje e dhoma paraburgimi, në raste rebelimi masiv të të burgosurve dhe të të paraburgosurve.

· Dhënien e ndihmës popullatës në rastet e emergjencave civile.

· Mbështetjen e veprimeve të forcave speciale për zgjidhjen e situatave në rrethana të veçanta.

Pra, strukturat speciale operacionale të Policisë së Shtetit janë strukturë me status të veçantë dhe si të tilla duhet të kenë një trajtim të veçantë të kujdesit shëndetësor, të ofruar nga shoqëria e sigurimit, e cila do të ofrojë policën e sigurimit për çdo punonjës të strukturave speciale operacionale.

Siguruesi do të marrë përsipër të rimbursojë në masën 100% shpenzimet e shërbimeve spitalore si pacient i brendshëm dhe që përkojnë, si më poshtë:

· Dhoma dhe ushqimi.

· Pagesa e transportit me ambulancë në rast aksidenti nga vendi i ndodhjes së aksidentit deri në spital.

· Shpenzimet për pagesën e mjekut specialist, kirurgut, anestezistit.

· Përdorimi i pajisjeve dhe i aparaturave të sallës së operacionit.

· Teste diagnostikuese, përfshirë patologjitë, ekzaminimet me RXT, CT skaner, MRI skaner, PET skaner, kujdesi intensiv.

· Ilaçet dhe medikamentet mjekësore për përdorim në spital.

· Check – up vjetor për çdo person të siguruar.

Polica e sigurimit për person në vit, mesatarisht, është 18 500 lekë.

Kostja vjetore e sigurimit për kujdes shëndetësor të veçantë në grup për 500 vetë, pjesëtarë të forcave speciale, është 9 240 000 lekë. 

